CELEX: E2016G0005
Language: fi
Date: 2016-09-22 00:00:00
Title: EFTA-valtioiden pysyvän komitean päätös N:o 5/2016/PK, annettu 22 päivänä syyskuuta 2016, rahoitusjärjestelmän (2014–2021) alaisten ohjelmien ja hankkeiden varainhoidon tarkastuksesta [2017/315]

23.2.2017   
            
            
               FI
            
            
               Euroopan unionin virallinen lehti
            
            
               L 45/18
            
         EFTA-VALTIOIDEN PYSYVÄN KOMITEAN PÄÄTÖS N:o 5/2016/PK,
   annettu 22 päivänä syyskuuta 2016,
   rahoitusjärjestelmän (2014–2021) alaisten ohjelmien ja hankkeiden varainhoidon tarkastuksesta [2017/315]
   EFTA-VALTIOIDEN PYSYVÄ KOMITEA, joka
   ottaa huomioon Euroopan talousalueesta tehdyn sopimuksen, jäljempänä ’ETA-sopimus’,
   ottaa huomioon Euroopan unionin sekä Islannin, Liechtensteinin ruhtinaskunnan ja Norjan kuningaskunnan sopimuksen vuosia 2014–2021 koskevasta ETA:n rahoitusjärjestelmästä,
   ottaa huomioon vuosia 2014–2021 koskevaa ETA:n rahoitusjärjestelmää koskevan pöytäkirjan 38 c, joka on sisällytetty ETA-sopimukseen edellä mainitulla Euroopan unionin sekä Islannin, Liechtensteinin ruhtinaskunnan ja Norjan kuningaskunnan välisellä sopimuksella vuosia 2014–2021 koskevasta ETA:n rahoitusjärjestelmästä,
   ottaa huomioon Norjan kuningaskunnan ja Euroopan unionin välisen sopimuksen vuosia 2014–2021 koskevasta Norjan rahoitusjärjestelmästä,
   ottaa huomioon rahoitusjärjestelmäkomitean perustamisesta 3 päivänä kesäkuuta 2004 annetun EFTA-valtioiden pysyvän komitean päätöksen N:o 4/2004/PK muuttamisesta 2 päivänä kesäkuuta 2016 annetun EFTA-valtioiden pysyvän komitean päätöksen N:o 2/2016/PK,
   ottaa huomioon ETA:n ja Norjan rahoitusjärjestelmäviraston tehtävien laajentamisesta 2 päivänä kesäkuuta 2016 annetun EFTA-valtioiden pysyvän komitean päätöksen N:o 3/2016/PK,
   ottaa huomioon EFTAn tilintarkastajien (EFTAn ETA-valtioiden kokoonpanossa) toimeksiannosta 23 päivänä lokakuuta 2002 annetun valvonta- ja tuomioistuinkomitean päätöksen N:o 5/2002,
   ON PÄÄTTÄNYT SEURAAVAA:
   1 artikla
   Tarkastuslautakunta käyttää ylintä toimivaltaa vuosia 2014–2021 koskevan ETA:n rahoitusjärjestelmän, jäljempänä ’ETA:n rahoitusjärjestelmä’, alaisten ohjelmien ja hankkeiden varainhoidon tarkastuksessa. Tähän sisältyy edunsaajavaltioissa järjestettyjen ohjelmien ja hankkeiden varainhoidon tarkastus, edunsaajavaltioiden ohjelmien ja hankkeiden hallinnointi sekä ETA:n rahoitusjärjestelmän täytäntöönpano. Tarkastuslautakunta voi myös tarkastaa rahoitusjärjestelmäviraston toimintaa ETA:n rahoitusjärjestelmän osalta.
   2 artikla
   Tarkastuslautakunta muodostetaan ETA-sopimuksen sopimuspuolina olevien EFTA-valtioiden kansalaisista, joiden olisi mieluiten oltava EFTA-valtioiden ylimpien tilintarkastuselinten jäseniä. Lautakunnan jäsenten on oltava täysin riippumattomia. EFTAn virkamies voidaan nimittää tilintarkastajaksi kolmen vuoden kuluttua siitä, kun hän on lopettanut työskentelyn EFTAn elimissä.
   3 artikla
   Tarkastuslautakunnan jäsenet, jotka tekevät tarkastuksia 1 artiklan nojalla, ovat samoja henkilöitä kuin ne, jotka on nimitetty samalle toimikaudelle EFTAn tarkastuslautakunnan jäsenten uudelleennimittämisestä (EFTAn ETA-valtioiden kokoonpanossa) 12 päivänä joulukuuta 2013 annetun valvonta- ja tuomioistuinkomitean päätösten N:o 9, 10 ja 11 mukaisesti. Heidän toimikautensa päätyttyä valvonta- ja tuomioistuinkomitean päätöksellä nimitetään tarkastuslautakunnan jäsenet, jotka tekevät tarkastuksia 1 artiklan nojalla.
   4 artikla
   Tarkastuslautakunnan jäsenet hoitavat tehtäviään täysin riippumattomasti.
   5 artikla
   Tarkastuslautakunnan jäsenet tekevät tiivistä yhteistyötä molempiin rahoitusjärjestelmiin liittyvien toimien varainhoidon tarkastuksessa sen henkilön (niiden henkilöiden) kanssa, joka (jotka) ovat vastuussa vuosia 2014–2021 koskevaan Norjan rahoitusjärjestelmään liittyvistä vastaavista tarkastuksista.
   6 artikla
   Kustannukset, jotka aiheutuvat 1 artiklassa tarkoitetusta varainhoidon asianmukaisesta ja oikeasuhteisesta tarkastuksesta, rahoitetaan ETA:n rahoitusjärjestelmän hallinnollisesta talousarviosta. Pysyvä komitea päättää tarkastukseen myönnettävistä varoista tarkastuslautakunnan esityksen ja rahoitusjärjestelmäkomitean suosituksen perusteella.
   7 artikla
   Tarkastuslautakunta voi käyttää apunaan ulkopuolisia asiantuntijoita. Ulkopuolisia asiantuntijoita koskevat samat riippumattomuusvaatimukset ja sama 5 artiklassa tarkoitettu yhteistyövelvollisuus kuin tarkastuslautakunnan jäseniä.
   8 artikla
   Tarkastuslautakunta laatii rahoitusjärjestelmäkomitealle ja EFTA-valtioiden pysyvälle komitealle kertomuksen 1 artiklassa tarkoitetusta varainhoidon tarkastuksesta. Lautakunta voi tehdä toimenpide-ehdotuksia.
   9 artikla
   Tarkastuslautakunta laatii 1 artiklassa tarkoitetusta varainhoidon tarkastuksesta omat toimintaohjeensa ja toimittaa ne rahoitusjärjestelmäkomiteaa kuultuaan EFTA-valtioiden pysyvän komitean hyväksyttäviksi.
   10 artikla
   Tämä päätös tulee voimaan välittömästi.
   11 artikla
   Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.
   
      Tehty Brysselissä 22 päivänä syyskuuta 2016.
      
         
            EFTA-valtioiden pysyvän komitean puolesta
         
         Bergdis ELLERTSDÓTTIR
         
            Puheenjohtaja
         
         Kristinn F. ÁRNASON
         
            Pääsihteeri